ธนชาตปรับแผนขยายธุรกิจรับเออีซี
เล็งขยายเช่าซื้อไปเพื่อนบ้านครึ่งปีสินเชื่อรายย่อยโต5%
11 มิ.ย. 2555

เล็งขยายเช่าซื้อไปเพื่อนบ้านครึ่งปีสินเชื่อรายย่อยโต5%
“ธนชาต” รับอานิสงส์เช่าซื้อเอสเอ็มอีบูม ดันสินเชื่อครึ่งปีโต 5% เล็งวางโมเดลธุรกิจรับเออีซี
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าวว่า ในครึ่งปีแรกสินเชื่อของธนาคารน่าจะเติบโตได้ไม่ต่ำกว่า 5% จากเป้าทั้งปีที่ 8-10% แม้ว่าในไตรมาสแรกสินเชื่อจะเติบโตได้เพียง 1.7%
ทั้งนี้ เป็นผลพวงของการเติบโตที่ดีในธุรกิจเช่าซื้อรถยนต์และสินเชื่อเอสเอ็มอีที่ธนาคารมีการปรับเปลี่ยนองคาพยพภายในใหม่และเน้นขยายสินเชื่อในกลุ่มเอสเอ็มอีขนาดเล็กที่ใช้วงเงินสินเชื่อไม่เกิน 10 ล้านบาท
“หลังการควบรวมกิจการในปีที่ผ่านมา นอกจากการเป็นผู้นำด้านเช่าซื้อรถยนต์แล้ว เราจะเริ่มหันมาเน้นการเติบโตในธุรกิจประเภทอื่นด้วย เพื่อยกระดับเป็นธนาคารที่มีบริการครบวงจร โดยปีนี้จะรุกหนักที่สินเชื่อเอสเอ็มอี โดยตั้งเป้าการเติบโตสุทธิไม่ต่ำกว่า 1.8 หมื่นล้านบาท” นายสมเจตน์ กล่าว
นอกจากนี้ ธนาคารอยู่ระหว่างพัฒนาบริการสินเชื่อเอสเอ็มอีให้รวดเร็วขึ้น ด้วยการแบ่งกลุ่มลูกค้าออกเป็น 3 กลุ่ม คือ ลูกค้าขนาดใหญ่ วงเงินสินเชื่อสูงกว่า 50 ล้านบาท ลูกค้าขนาดกลาง วงเงินสินเชื่อ 10-50 ล้านบาท และลูกค้าขนาดย่อม วงเงินต่ำกว่า 10 ล้านบาท เพื่อทำให้ผลตอบแทนปรับตัวสูงขึ้น
ธนาคารยังมีแผนจะแก้ไขหนี้เสียในปีนี้ประมาณ 1 หมื่นล้านบาท ซึ่งขณะนี้ทำไปได้แล้ว 6,000 ล้านบาท จึงคาดว่าเอ็นพีแอลของธนาคารในสิ้นปีนี้น่าจะอยู่ที่ระดับต่ำกว่า 5% ซึ่งเมื่อรวมกับการเติบโตสินเชื่อ จะส่งผลให้อัตราผลตอบแทนต่อผู้ถือหุ้น (อาร์โออี) ขยับขึ้นมาอยู่ที่ 12-13%
อย่างไรก็ดี ยังมองว่าธุรกิจในปีนี้ยังคงมีความเสี่ยงที่ต้องเผชิญกับปัญหาวิกฤตยูโรโซนและความขัดแย้งทางการเมืองที่เริ่มปะทุอีกครั้ง ซึ่งหากเกิดปัญหาก็อาจส่งผลต่อการเติบโตของสินเชื่อ แต่จากการทำแบบจำลองในภาวะวิกฤต (Stress Test) เชื่อว่าธนาคารอาจมีกำไรลดลงตามภาวะเศรษฐกิจ แต่จะไม่มีผลกระทบโดยตรงที่รุนแรง
นายอนุวัติร์ เหลืองทวีกุล รองกรรมการผู้จัดการ ธนาคารธนชาต กลาวว่า ธนาคารอยู่ระหว่างทำแผนเชิงรุกและเชิงรับเพื่อรองรับการเปิดประชาคมเศรษฐกิจอาเซียน (เออีซี) โดยแผนเชิงรุกคือการให้บริการลูกค้าธุรกิจขนาดใหญ่ที่ต้องการออกไปลงทุนผ่านเครือข่ายของธนาคารโนวาสโกเทีย ที่มีอยู่ในเวียดนาม อินโดนีเซีย และสิงคโปร์
ขณะเดียวกันมีความเป็นไปได้ที่อาจพิจารณาเข้าไปทำธุรกิจราย ย่อยในกลุ่มประเทศเพื่อนบ้านเอง ส่วนแผนเชิงรับคือการรักษาฐานลูกค้าในประเทศ
“สำหรับลูกค้ารายใหญ่เราจะใช้เครือข่ายของสโกเทียเพื่อช่วยลูกค้า นอกจากนี้ก็อยู่ระหว่างพิจารณาว่าจะรุกเข้าไปทำตลาดที่เราถนัดอย่างสินเชื่อเช่าซื้อในประเทศรอบๆ บ้านเองด้วยหรือไม่ ซึ่งขณะนี้อยู่ระหว่างศึกษา” แต่คงไม่ใช่เรื่องง่ายและต้องใช้เวลาเพราะต่างประเทศมีกฏเกณฑ์ที่แตกต่างจากไทย นายอนุวัติร์ กล่าว